เปิดกลยุทธ์ลงทุนเดือนม.ค. สถิติชี้ชัด “January Effect” มีจริง! รีเทิร์นกว่า 7%
เปิดกลยุทธ์ลงทุนเดือนม.ค. สถิติชี้ชัด “January Effect” มีจริง! รีเทิร์นกว่า 7%
เปิดกลยุทธ์ลงทุนเดือนม.ค. สถิติชี้ชัด “January Effect” มีจริง! รีเทิร์นกว่า 7%
26 ธ.ค. 2562

“ข่าวหุ้นธุรกิจออนไลน์” ได้ทำการสำรวจและรวบรวมบทวิเคราะห์ที่แนะนำถึงกลยุทธ์การลงทุนในช่วงไตรมาส 1 ของปี 2563 โดยพบว่าในเดือนม.ค.ของทุกปีจะเกิดเหตุการณ์ January Effect ซึ่งมีความเชื่อว่าตลาดหุ้นจะปรับตัวขึ้นจากการกลับเข้ามาลงทุนหลังจากผ่านเทศกาลวันหยุดยาวที่ต้องการปรับพอร์ตการลงทุนตอบรับกับปีใหม่
ขณะเดียวกันในช่วงท้ายปีเป็นช่วงที่กองทุนได้มีการทำ Window Dressing ซึ่งหลังจากนั้นจะทำการขายหุ้นออกมาในเดือน ธ.ค. และจะกลับมาซื้อคืนในเดือน ม.ค. ส่งผลให้ตลาดหุ้นช่วงดังกล่าวปรับตัวขึ้น
ทั้งนี้ บริษัทหลักทรัพย์กสิกรไทย จำกัด ระบุในบทวิเคราะห์ (26 ธ.ค.62) หลังจากได้ทำการศึกษาถึงผลตอบแทนของ SET ช่วงไตรมาสแรกของปีนับตั้งแต่เกิดวิกฤตทางการเงินโลกในปี 2551 และพบว่า SET Index ให้ผลตอบแทนเป็นบวกติดต่อกันถึง 10 ปี ด้วยอัตราผลตอบแทนเฉลี่ยที่ 6% และหากวัดผลตอบแทน SETHD ย้อนหลัง 5 ปี พบว่าสถิติค่อนข้างดี
โดยให้ผลตอบแทนเฉลี่ยเด่นกว่า 7% เมื่อเทียบกับ SET ที่ 4% ด้วยเหตุผลที่ทำการศึกษามา แนะนักลงทุน เริ่มสะสมหุ้นในเดือน ม.ค. และขายเดือน เม.ย. นำโดย PTTGC (63.50), BCP (31.50), AP (7.50), LH (11.20) โดยนักลงทุนสามารถติดตามบทวิเคราะห์ฉบับเต็ม Micro Strategy ได้
ด้าน บริษัทหลักทรัพย์โนมูระ พัฒนสิน จำกัด ระบุในบทวิเคราะห์ (26 ธ.ค.62) ว่าในช่วงเดือนม.ค. พบว่า 5 ปี หลังสุดดัชนี SET ปรับตัวขึ้นทุกปีในเดือนม.ค.เฉลี่ย 2.2% รวมถึง การยืดอายุถือครอง LTF ทำให้ไม่มีแรงกดดันจากไถ่ถอนช่วงต้นปี ขณะที่ตลาดสินทรัพย์เสี่ยงโลกยังได้แรงสนับสนุนจากการเจรจาการค้าระหว่าสหรัฐฯ และจีนที่ราบรื่น โดยล่าสุดปธน.โดนัลด์ ทรัมป์ ออกมาแสดงความเห็นว่าเขาและปธน.สี จิ้นผิง ของจีนน่าจะสามารถเซ็นข้อตกลงการค้ากันได้ในเร็วๆ นี้
ขณะเดียวกัน บริษัทหลักทรัพย์ ทิสโก้ จำกัด ระบุในบทวิเคราะห์ (26 ธ.ค.62) ถึงประเด็นของตลาดหุ้นในปี 2563 แนวโน้ม SET ถึง Q1/ 2020 : Sideways Up เป้า 1,620 จุด ( หลุด 1,540 จุด = เลิก )
อนึ่ง January Effect คือ ความเชื่อของนักลงทุนที่ว่าตลาดหุ้นจะปรับตัวขึ้นแรงในช่วงเดือนมกราคม จากการกลับมาของนักลงทุน หลังจากการหยุดยาวในช่วงเทศกาลคริสมาสต์ และเทศกาลปีใหม่ เพื่อปรับพอร์ตการลงทุนตอบรับกับปีใหม่ อีกทั้งในช่วงท้ายปีกองทุนอาจจะมีการทำ Window Dressing หรือจะต้องทำงบให้สวย ด้วยการขายหุ้นออกมาในเดือน ธ.ค. และกลับมาซื้อคืนในเดือน ม.ค.
 
 